I en stegende hede gennemførte Mikkel sit første VM: Jeg er meget tilfreds og stolt | dagbladet-holstebro-struer.dk
I en stegende hede gennemførte Mikkel sit første VM: Jeg er meget tilfreds og stolt
Mikkel Lehmann, som her ses under en træningstur i det vestjyske, var i weekenden afsted til VM i Frankrig. Foto: Morten Stricker
Mikkel Lehmann fra Holstebro blev i weekenden en stor oplevelse rigere, da han deltog i VM i Triatlon i Nice. I sit blot tredje løb konkurrerede han med verdens bedste, og selvom det også havde tæret hårdt på ressourcerne, så var der både glæde og stolthed bagefter.
11 sep. 2019 kl. 11:07
Nice: Én ting er at gennemføre en halv ironman hjemme i Danmark, hvor både terrænet og klimaet er af den mere tilgivende slags.
Noget andet er dog at gennemføre det i den sydfranske by Nice, hvor der er både bjerge og høj solskin. Det kan Mikkel Lehmann fremover prale af.
I weekenden gennemførte han nemlig VM, og det blev en oplevelse ud over det sædvanlige.
- Jeg havde prøvet at forberede mig på varmen hjemmefra, men det er bare noget andet at sidde dernede. Jeg er til gengæld meget tilfreds og stolt. På papiret var jeg et stykke fra min personlige rekord, men det kan slet ikke sammenlignes at køre dernede og herhjemme, siger Mikkel Lehmann.
Det var især cykelturen i bjergene, som krævede et stort indhug i ressourcebanken for Mikkel Lehmann, men alt det var dog glemt, da han løb i mål iført dannebrog i tiden 5 timer, 53 minutter og 27 sekunder.
Løbet har i den grad givet mod på mere for den 21-årige triatlet, som dog holder en pause den kommende tid.
- Jeg har trænet rigtigt hårdt op til, så jeg har brug for lige at komme lidt ovenpå igen. Jeg er dog allerede ved at planlægge, hvilke løb jeg gerne vil med i fremtiden, og sådan en oplevelse har kun været med til at give mig et ekstra boost, siger Mikkel Lehmann.
Den unge triatlet blev nummer 2747 ud af 3690 deltagere, og han blev nummer 103 ud af 133 i sin aldersklasse fra 18-24 år.